  Туспуктэм: София Хохрякова Майя Бывальцева Удмуртиысь Кун Кенешлэн тӧроезлэн воштӥсез Татьяна Ишматова луиз. Солэсь кандидатуразэ парламентлэн тӧроез Владимир Невоструев ӵектӥз. Озьы ик кӧня ке депутатъёс дурбасьтыса вераськизы. Лушкем куара сётонын Татьяна Ишматовалы дурбасьтӥзы 53 депутатъёс, одӥгез пумит луиз. Озьы ик со тодосъя, дышетонъя, граждан обществолэсь институтъёссэ азинтонъя ӧриен кивалтоз.  ВАТСАН Татьяна Витальевна Ишматова вордскиз 1980-тӥ арын 11-тӥ нвожое. Удмурт кун университетысь Кунсьӧр кылъёсъя но литературая инстиутэз «филология» ӧнеръя йылпумъяз. Росси азьмурт бордысь калык возёсъя но кун службая росси академиез быдтӥз. 2000-2007 аръёсы – Егитъёсын ужанъя кун комитетлэн «Республиканский центр развития молодежного и детского движения» кун ужъюртысьтыз егитъёсын ужанъя ӧнерчи; 2006-2010 аръёсын – Кузебай Герд нимо кун йӧскалык гимназилэн кивалтӥсезлэн ватсаса тодон-валан сётонъя воштӥсез; 2009-2017 аръёсы – Удмуртиысь йӧскаылк политикая министрлэн воштӥсез; 2017-тӥ арысен – Кун Кенешысь тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧрилэн кивалтӥсез; тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн кивалтӥсез. Кун Кенешлэн ньылетӥ ӧтчамаз депутат вал. Вань удмуртъёслэн «Удмурт Кенеш» огазеяськонзылэн тӧроез. Тодэ вайытом, азьвылгес Кун Кенешлы тӧрое Владимир Невоструевез бырйизы.  Тодэ вайытом, Удмуртилы тӧроез но Кун Кенешлэн сизьыметӥ ӧтчамаз депутатъёсты быръёнъёсын куара сётон 9-11 куарусёнэ ортчиз. Улосвыллы кивалтӥсез быръёнъёсын 64,37 процентсэ куараосты «Единая Россия» партиен ӵектэм Александр Бречалов люказ. Парламентын вить партиослэн ыстэм муртъёссы ужалозы. 60 мандатъёс тазьы люкиськозы: 49 – «Единая Россия» партилэн, ньыль – ЛДПР-лэн, куинь – КПРФ-лэн, кык – «Справделивая Россия – за правду» партилэн, одӥг – «Родина» партилэн, одӥг – ас кожаз ӵектӥськем муртлэн. Тегъёс: Политика КунКенеш ТатьянаИшматова Удмуртия  